Jørn Dohrmann (DF), 2012-04-20:
Tak for det.
Dansk Folkeparti er også glad for, at der bliver kigget på, hvad der kan gøres for at bortlede vand.
Men derudover er det jo en gang sniksnak, kan man sige, og en gang skriveri for måske bare at kunne opfylde et enkelt punkt i sit regeringsgrundlag, i og med at man skriver om klimatilpasning og den slags ting.
Det er vigtigt, at vandet kan afledes, men man skal også tænke på, hvordan vandet, som kommer fra byerne, kan afledes tværs over land.
Der nytter det ikke noget, at man ikke længere vil oprense åer og vandløb, for der vil komme mere vand i åer og vandløb, da vi jo også asfalterer mere og brolægger mere.
Vi må erkende, at det her skal ses i et større perspektiv, og derfor vil vi også gerne være med til at lave det, man her kalder klimaløsninger og klimatilpasninger.
Der er også et andet punkt med forældede lokalplaner og byggeplaner, og det er helt rigtigt, at når man laver nye kommuneplaner, som man jo gør hvert fjerde år, skal man ikke til at lave en hel masse unødigt bureaukrati.
Det bør være en naturlig ting med en sådan arbejdsgang, men skal man have det skrevet ned på papir, forstår vi det udmærket, og vi hilser det også velkommen.
Det er måske også for at få forslaget til at se større ud, end det reelt er.
Det, som vi i Dansk Folkeparti ser som det vigtige, er aftalen om infrastruktur, der handler om, hvordan man kan give anlægsopgaven videre til f.eks. en entreprenør eller en lodsejer.
Det synes vi er utrolig vigtigt.
Også for måske at få hurtigere sagsbehandlingstider ude i kommunerne, som får mulighed for at sige, at her vil de gerne have en vej, og at de nok skal betale for den, fordi de vil få fordel af den og den slags ting, er det nødvendigt med et sådant samarbejde, som vi igennem de sidste par år har set være mere efterspurgt, og det skal vi selvfølgelig også være parate til.
Den sidste del af lovforslaget var den forrige taler også lidt inde på, og det handler om, hvad det er for en kompetence, man uddelegerer.
Der er vi lidt mere bekymrede, fordi kommunalbestyrelsen kan beslutte at uddelegere opgaver til forvaltningen, sådan at det er en forvaltningskompetence at beslutte, hvordan lokalplanen skal se ud.
Der mener vi, at det skal stoppe ved de stående udvalg og økonomiudvalget, sådan at der altid er en politisk hånd inde over det, og at det enkelte byrådsmedlem, uanset om det er fra et stort eller et mindre parti, kan trække sagen i byrådssalen.
Det kan man ikke gøre, hvis det lægges over til forvaltningen, og derfor er vi meget bekymrede for den del, men vi håber, at ministeren vil indgå et kompromis.
Vi kan høre, at Socialdemokraterne også er opmærksomme på den her måske uhensigtsmæssige passus, der er kommet ind i forslaget.
Så hvis det kunne tages ud af forslaget, er vi i hvert fald overvejende positive over for lovforslaget og ser frem til, at man også ude i kommunerne kan få nogle effektiviseringsgevinster og måske bruge tiden på noget, der er mere vigtigt.
I stedet for kun at lave et bureaukratisk system gælder det om at få nogle af de ting væk, som er overflødige, og der kan man jo sige, at hvis det bare handler om, at lokalplanerne er blevet forældede, fordi man skal lave en ny kommuneplan hvert fjerde år, er der ingen grund til at sidde og lave nogle nye, når man i stedet for kan bruge tiden på noget andet godt.